‘มาลีนนท์’ขายบีอีซี80ล้านหุ้นกอด5พันล้าน
&#8220;กลุ่มมาลีนนท์&#8221; และรัชนี นิพัทธกุศล ขายหุ้นบีอีซีเวิลด์ล็อตใหญ่ กำเงินสดๆ 5,000 ล้าน
22 พ.ค. 2556

“กลุ่มมาลีนนท์” และรัชนี นิพัทธกุศล ขายหุ้นบีอีซีเวิลด์ล็อตใหญ่ กำเงินสดๆ 5,000 ล้าน
แหล่งข่าวจากโบรกเกอร์ เปิดเผยว่า เมื่อคืนวันที่ 21 พ.ค.ที่ผ่านมา หุ้นบริษัท บีอีซี เวิลด์ (BEC) ผู้บริหารสถานีโทรทัศน์ช่อง 3 มีการทำรายการซื้อขายแบบข้ามคืน (โอเวอร์ไนต์) อีกจำนวน 80 ล้านหุ้น โดยกำหนดกรอบราคาที่ 65.50-68.00 บาทต่อหุ้น คิดเป็นส่วนลดประมาณ 4.608.10% เมื่อเปรียบเทียบกับราคาปิดที่ 71.25 บาท ของวันที่ 20 พ.ค.
“การขายล็อตนี้เป็นของกลุ่มมาลีนนท์ และนางรัชนี นิพัทธกุศล คิดเป็นมูลค่าประมาณ 5,240-5,440 ล้านบาท ส่วนผู้ที่ต้องการซื้อจะต้องเสนอราคาเข้ามาในจำนวนล็อตละ 20 ล้านบาทต่อราย และจะขายให้กับนักลงทุนไม่เกิน 20 ราย” แหล่งข่าวเปิดเผย
เมื่อปี 2553 ประมาณเดือน ต.ค. บริษัทหลักทรัพย์ภัทรเป็นที่ปรึกษาให้ตระกูลมาลีนนท์ขายหุ้นบีอีซี เวิลด์ แบบโอเวอร์ไนต์ จำนวนมากกว่า 100 ล้านหุ้น มูลค่ารวม 3,000-4,000 ล้านบาท
ด้านราคาหุ้น BEC วันที่ 21 พ.ค. ปรับตัวลงแรงผิดปกติ โดยมีแรงขายออกมาหนักในช่วงบ่าย กดราคาลงไปต่ำสุดที่ 70.50 บาท เทียบกับภาคเช้าที่ดีดขึ้นไปสูงสุดที่ 73 บาท ก่อนมาปิดที่ 71.25 บาท ลดลง 0.75 บาท
สำหรับการซื้อขายบิ๊กล็อตในตลาดหลักทรัพย์ หุ้นในกลุ่มพลังงานยังคงเป็นที่สนใจมาก นำโดยบริษัท พีทีที โกลบอล เคมิคอล (PTTGC) จำนวน 1,098,900 หุ้นราคาเฉลี่ย 76.97 บาทต่อหุ้น มูลค่ารวม 76.97 ล้านบาท
นอกจากนี้ หุ้นขนาดกลางและเล็กก็มีการเปลี่ยนมือล็อตใหญ่ โดยดึงนักลงทุนนักธุรกิจที่มีชื่อเสียงเข้ามาร่วมลงทุน ทำให้หุ้นเป็นที่สนใจจากนักลงทุนอย่างชัดเจน